**עקרונות אתיים בניהול מחקר שבו משתתפים בני-אדם**

ההחלטה לעסוק במחקר חייבת להתבסס על שיפוטו של החוקר באופן שבו ייטיב לתרום למדע ולרווחת אנוש. החוקרים יבצעו את חקירותיהם מתוך דאגה לכבודם העצמי ולשלומם של האנשים המשתתפים. העקרונות להלן מפרטים את החובות האתיות של החוקר כלפי המשתתפים במהלך המחקר, מראשית ההחלטה לנהל מחקר, דרך תהליך איסוף החומרים ועד לשימוש בנתונים שנאספו ובתוצאות המחקר.

1. יש להמנע ממחקר בו המשתתפים במחקר תלויים בעורכי המחקר באופן חומרי, משמעתי-מרותי או רגשי במידה מובהקת.
2. במידה והמחקר עוסק בקטינים, חוסים וחסרי ישע ו/או אלה השרויים במצב בו אינם מודעים היטב למשמעות המחקר לגביהם, על החוקר לקבל רשות של אפוטרופוס חוקי של כל אחד מהנחקרים בנוסף להסכמת הנחקרים.
3. הנוהג האתי דורש מהחוקר להמנע מהסתרת מידע ולהודיע למשתתף על כל מאפייני המחקר שסביר שעשויים להשפיע על רצונו להשתתף, וכן להסביר היבטים אחרים של המחקר שעליהם יישאל.
4. הקשר שבין החוקר ובין המשתתף במחקר מאופיין בעיקרו על ידי פתיחות ויושר ויש להמנע ממצב של ניגוד עניינים. כאשר הדרישות המתודולוגיות של מחקר מסוים מצריכות הסתרה או הטעיה, החוקר נדרש לוודא, בהקדם האפשרי, כי המשתתף מבין את הסיבות למעשה זה וכן את ההצדקה המספקת להליכים שננקטו.
5. הנוהג האתי דורש מהחוקר לכבד את חירותו של היחיד לסרב לקחת חלק במחקר או לפרוש ממנו בכל עת.
6. מחקר שהוא קביל מבחינה אתית פותח בקביעת הסכמה ברורה והוגנת בין החוקר ושותפיו לצוות המחקר, לבין המשתתף במחקר, אשר מבהירה את אחריותו של כל אחד. מחובות החוקר לכבד את כל ההבטחות וההתחייבויות הכלולות בהסכמה האמורה.
7. החוקר, ההולך בדרכי האתיקה, יגן על משתתפי המחקר מפני אי-נוחות, פגיעה וסכנות פיסיות ונפשיות במהלך ההשתתפות במחקר או כתוצאה מהשתתפות זו. אם קיים סיכון שיתרחשו תוצאות מעין אלה, החוקר חייב להודיע על כך למשתתף, לקבל את הסכמתו מבעוד מועד, ולנקוט את כל האמצעים האפשריים כדי למזער את מצוקתו. בשום פנים לא תיעשה פעולה מחקרית, אם היא עלולה לגרום למשתתף נזק חמור או מתמשך. כאשר הליכי המחקר עלולים לגרום למשתתף היחיד תוצאות שאינן-רצויות, חלה על החוקר האחריות לאתרן, לסלקן או לתקנן, לרבות השפעות-לוואי לטווח ארוך לפי הסכם.
8. לאחר שנאספו הנתונים, יספק החוקר למשתתף מידע אודות טיב המחקר, ויסלק אי-הבנות שעלולות היו לצוץ. כל-אימת שערכים מדעיים או הומאניים מצדיקים להשהות את מתן המידע או למנוע אותו מהמשתתף, החוקר נוטל על-עצמו אחריות מיוחדת להבטיח כי לא ייגרמו למשתתף נזקים.
9. החוקר מתחייב לא להטות, לשנות, להתעלם ו/או להסתיר תוצאות ומסקנות שעולות במחקר בהתאם לדרישות הגלויות או המרומזות של כל גורם בעל אינטרס כלשהו במחקר, אם זה הגורם המממן, רשויות המוסד בו החוקר עובד, או כל גוף אחר.
10. פרסום תוצאות המחקר יעשה ללא פרטים מזהים של משתתפי המחקר ותוך הקפדה על שמירת פרטיותם.
11. המידע לגבי המשתתפים שקיבל החוקר במהלך המחקר, וכן כל המסמכים הקשורים במחקר שהצטברו במהלכו ישמרו באופן סודי לארבע שנים לפחות מתום המחקר וכל עוד חשיפתם עלולה לפגוע במשתתפי המחקר, אלא אם כן הוסכם אחרת מראש. במקרה שקיימת האפשרות כי לאחרים תהיה גישה למידע שכזה, יש להביא לידיעתם, כי מדובר במידע סודי, כאמור, יחד עם הצגת התוכניות לשמירת הסודיות, וזאת כחלק מתהליך הסכמה-שמתוך-הבנה. כמו כן, אין להשתמש במידע זה לצורך מחקר אחר של החוקר בין אם בתקופת המחקר המקורי או לאחריו אלא אם הוצהר על כך מראש בתהליך של הסכמה-שמתוך-הבנה ולמשתתפים הובהר כי הסכמה זו מאפשרת להם נסיגה עתידית מהסכמתם לשימוש שכזה.
12. האחריות לקביעתו ולקיומו של נוהג אתי קביל במחקר מוטלת על כתפי החוקר הראשי. על כל שותפיו, עוזריו, תלמידיו ועובדיו מוטלת חובת קיומו של נוהג אתי, אולם על החוקר הראשי חלה אחריות כוללת.
13. בשלב התכנון של מחקר שמשתתפים בו בני אדם חובתו האישית של החוקר להעריך בקפידה את קבילותו מבחינה אתית. במידה שהערכה זו, המאזנת ערכים מדעיים והומאניים, כרוכה בהתפשרות לגבי עקרון כלשהו, חובתו של החוקר להתייעץ בנושא עם ועדת האתיקה ולהרבות באמצעי-בטחון קפדניים על מנת להגן על זכויות האנשים המשתתפים במחקר.

**הצהרת החוקר**

# אני הח"מ, \_\_\_\_\_\_\_\_\_\_\_\_\_\_\_\_\_\_, מתחייב לפעול על פי העקרונות האתיים המנויים במסמך זה, להביא עקרונות אלו לידיעת כל השותפים שלי למחקר, ולוודא שהם יפעלו לפיהם. ידוע לי כי חלה עלי, כחוקר הראשי, האחריות הכוללת לקיומו של נוהג אתי במחקר.

# חתימה: \_\_\_\_\_\_\_\_\_\_\_\_\_\_\_\_\_\_\_\_\_\_ תאריך: \_\_\_\_\_\_\_\_\_\_\_\_\_